**Előterjesztés**

**Körmend Város Önkormányzata Képviselő-testülete 2024. február 1-jei ülésére**

**Tárgy:** Körmend város Önkormányzata 2024. évi költségvetése

*Tisztelt Képviselő-testület!*

Az önkormányzat 2024. évi költségvetésének tervezetét terjesztjük a képviselő-testület elé azzal, hogy a jelen előterjesztés részét képezi a költségvetési rendelet-tervezetnek.

Az önkormányzat intézményszerkezete nem változik az előző időszakhoz viszonyítva. Az önkormányzat költségvetési bevételeit és egyes kiadási elemeit a Magyarország 2024. évi költségvetéséről szóló 2023. évi LV. törvény, valamint a Mötv.-ben foglaltak szerint tervezte meg, figyelemmel az Áht.-ben meghatározottakra.

**Feladatellátás**

Az önkormányzat a kötelező feladatait három költségvetési szerve (Körmendi Közös Önkormányzati Hivatal, Körmend Város Gondnoksága, Körmendi Kulturális Központ, Múzeum és Könyvtár), valamint a két társulás (Körmend és Kistérsége Önkormányzati Társulás, Körmend és Mikrotérsége Köznevelési Intézményfenntartó Társulás) által fenntartott költségvetési szervek (Körmendi Szociális Szolgáltató és Információs Központ, Dr. Batthyányné Coreth Mária Óvoda és Bölcsőde) által látja el.

Az önkormányzat az óvodai feladatokat a Dr. Battyhányné Coreth Mária Óvoda és Bölcsődében 2024. évben 13 csoportban és 3 telephelyen (Mátyás király utcai, Bartók utcai, illetve Nádaljai) látja el Körmend tekintetében. Az intézménynek csak Molnaszecsődön van tagóvodája 2018. szeptember 1-től, amely 1 csoporttal működik. Az intézményt a *Körmend és* *Mikrotérsége Köznevelési Intézményfenntartó Társulás* tartja fenn. A társulás által az óvodai feladatokra fenntartott intézmény ellátja a bölcsődei feladatokat is.

A szociális feladatokat szintén társulás által - *Körmend és Kistérsége Önkormányzati Társulás* - fenntartott intézmény látja el. A Társulás feladatellátása 2024-re átalakult

. Az ügyeleti szolgálat 2023. november 30-al átkerült az Országos Mentőszolgálat fenntartásába, 2023 július 1-től a család és nővédelmi egészségügyi gondozás vármegyei hatáskörbe került, de az ifjúság-egészségügyi gondozást továbbra is a Társulás látja el. 2024-ben ez a tevékenység 6 hónapra került tervezésre, mivel várható, hogy itt is vármegyei hatáskörbe történik átszervezés.

A Körmendi Szociális Szolgáltató és Információs Központban egyes feladatok - idősek nappali ellátása, gondozóház működtetése, szociális étkeztetés - csak Körmendet érintik, más feladatok - fogyatékosok és szenvedélybetegek nappali ellátása, házi segítségnyújtás, támogató szolgálat, családsegítő és gyermekjóléti szolgálat, és gyermekjóléti központ támogatása – a társulásban résztvevő több önkormányzatot is érinti.

Az önkormányzat *közös hivatalt* működtet Csákánydoroszlóval az igazgatási, gazdálkodási, műszaki feladatok ellátására.

A Körmendi Kulturális Központ, Múzeum és Könyvtár látja el a közművelődési feladatokat, ami magába foglalja a közművelődési, könyvtári és múzeumi feladatokat is.

A településüzemeltetési feladatok, az önkormányzati vagyon kezelése, hasznosítása Körmend Város Gondnoksága feladatai közé tartozik. Az intézmény keretein belül történik az iskolai étkeztetési feladatellátás, szolgáltatás igénybevételével.

**Működési költségvetés**

**Bevételek**

Az önkormányzat 2024. évi költségvetéséről szóló rendelet- tervezet 1. melléklete tartalmazza az önkormányzat bevételeit és kiadásait működési és felhalmozási bontásban, mérlegszerűen bemutatva. A 2. melléklet a bevételeket részletezi intézményenként, a 3. melléklet szintén intézményenként részletezi a kiadásokat. A 2. és 3 melléklet tartalmazza a kiadásokat és bevételeket kötelező feladatok, önként vállalt feladatok és igazgatási feladatok bontásban. A 4. melléklet a bevételeket részletezi forrásonként. A működési bevételek jelentős részét teszi ki a feladatokra kapott központi támogatás, melynek összege a 2024. évi költségvetésről szóló törvény alapján került meghatározásra, feladatmutatók alapján. A támogatás összességében 1.257.561.383 Ft, amelyet a 4. melléklet részletesen mutat be. A támogatás szerkezete változott az előző évekhez viszonyítva, több feladatellátás esetében növekedtek a fajlagos támogatási összegek, azonban feladatfinanszírozás lévén a többlettámogatásokat csak azon területeken lehet felhasználni, amelyre a támogatás jár, átcsoportosítás kevés esetben lehetséges. Azaz feladatfinanszírozás van, például a család és gyermekjóléti feladatokra kapott támogatásokat csak ezeken a feladatokon lehet felhasználni, más kötelezően biztosított szociális ellátásra nem fordítható. A 22 000 forint feletti egy lakosra jutó iparűzési adóerő-képességgel rendelkező önkormányzat az egy lakosra jutó iparűzési adóerő-képességétől függő mértékű szolidaritási hozzájárulást teljesít a központi költségvetésnek. Ez Körmend Város Önkormányzata tekintetében 240.896.001 Ft, amely a kiadási oldalon jelenik meg könyveléstechnikailag, de valójában ennyivel kevesebb központi támogatás kerül folyósításra.

A költségvetési törvény 3. melléklete alapján az Önkormányzatok kiegészítő támogatásban is részesülhetnek, ez Körmend esetében az alábbi kiegészítő támogatásokat jelenti:

* Óvodai és iskolai szociális segítő tevékenység támogatására 12.412.928 Ft, települési önkormányzatok kulturális feladatainak kiegészítő támogatása (muzeális feladatellátás) 8.300.000 Ft, és szintén kulturális feladatainak kiegészítő támogatása (kulturális ágazatot érintő bérfejlesztés kompenzálására) 26.917.441 Ft támogatást kap az Önkormányzat.
* Több jogszabály miatt a Púétv. és a pedagógusok új életpályájáról szóló 2023.évi LII. törvény végrehajtásáról szóló 401/2023. (VIII.30.) Korm.rendelet rendelkezik a pedagógusok bruttó illetményének 2024. január 1-jével történő átlagos 32,2%-os emeléséről. -, 508/2023. (XI. 20.) Korm. rendelet a kötelező legkisebb munkabér (minimálbér) és a garantált bérminimum megállapításáról, ami alapján a minimálbér 2023. december 1-jétől 266.800 Ft, míg a szakmai bérminimum 326.000 Ft lesz, 16/2023. (I.27.) Korm.rendelet a munkába járás címén adható költségtérítés egyes szabályainak veszélyhelyzetben történő alkalmazásáról alapján), tehát ezen jogszabályok alapján a személyi és járulékos kiadások 2024-ben továbbra is magasak. 2024. január hónapban kétszeri alkalommal lett módosítva a központi támogatások összege. Az első alkalommal a minimálbér emelése miatt, a második esetben pedig a fent leírt pedagógus béremelés miatt kapott az Önkormányzat kiegészítő támogatást.

Továbbra is év közben külön érkezik az összevont szociális ágazati pótlék, és az egészségügyi kiegészítő pótlék (Körmendi Szociális Szolgáltató és Információs Központot érinti). Ennek folyamata, hogy a ténylegesen kifizetésre kerülő tételeket megigényli az Önkormányzat, és utólagosan biztosítják ennek fedezetétét, melyek a rendeletmódosítások következtében kerülnek be a tárgyévi költségvetésbe, átadott pénzeszközként a fenntartó Körmend és Kistérsége Önkormányzati Társulás részére.

Az *óvodai köznevelési feladatokra és az óvodai étkezési feladatokra* összességében *426.704.510 Ft-ot* kap az önkormányzat, amelyet a feladatok ellátása céljából átad a Körmend és Mikrotérsége Köznevelési intézményfenntartó Társulásnak teljes mértékben.

A *bölcsődei feladatellátáshoz* az önkormányzat *66.977.132 Ft* központi támogatást kap a központi költségvetésből, amely szintén átadásra kerül a társulás részére.

A *szociális feladatokhoz* kapott támogatás a 4. melléklet szerint a *szociális alap, és egyéb feladatok* tekintetében *287.608.100 Ft.* A kapott támogatás részben körmendi, részben térségi feladatok működési kiadásaira nyújt fedezetet. A támogatás összege magasabb az előző évinél tekintettel arra, hogy egyes feladatok esetében a támogatás növekedett, viszont van olyan feladat, ahol nem történt növekedés az előző évhez viszonyítva. A szociális normatíva átadásra kerül a Körmend és Kistérsége Önkormányzati Társulás részére, mivel a szociális feladatokat a fenntartásában működő Körmendi Szociális Szolgáltató és Információs Központ látja el.

A gyermekétkeztetésre kapott 145.246.334 Ft három részből tevődik össze, a bölcsődei, óvodai és iskolai keretek között étkező gyermekek, illetve a rászorulók szünidei étkeztetésére kapott támogatás. A bölcsődei és óvodai étkezőkre kapott támogatás átadásra kerül a Körmend és Mikrotérsége Köznevelési Intézményfenntartó Társulásnak. A szünidei étkeztetés az Önkormányzaton keresztül valósul meg.

Az önkormányzati kulturális feladatokra kapott alap támogatása 23.209.944 Ft.

A működéshez - államháztartáson belülről - a 4. melléklet szerint támogatásokat kap az egyes feladatokra felhasználási, elszámolási kötelezettséggel. Ilyen a szociális foglalkoztatásra kapott 50.855.000 Ft a Slachta Margit Nemzeti Szociálpolitikai Intézettől. Ez a támogatás a Körmend és Kistérsége Önkormányzati Társulás részére kerül átadásra. Az önkormányzat a megüresedett gyermekorvosi praxis működtetésére, a gyermek fogászati praxisra, a két megüresedett felnőtt háziorvosi praxisra 54.822.300 Ft. NEAK-tól (Nemzeti Egészségbiztosítási Alapkezelő) átvett pénzeszközt tervezett, amelyből a feladatellátást finanszírozza, jelenleg helyettesítésekkel, illetve megbízási szerződésekkel ellátva a feladatot.

Közhatalmi bevételek között az előző évek teljesítését figyelembe véve az iparűzési adóbevétel, az idegenforgalmi adóbevétel és egyéb közhatalmi bevételek kerültek tervezésre. Iparűzési adóbevételnél gondolni kell az esetleges túlfizetésekből adódó visszafizetésre is sajnos, amik majd a 2023. évi bevallásokkal egyidejűleg teljesítendő visszafizetési kötelezettségek lesznek. Ezek mértékét nem tudjuk megmondani, mivel a gazdasági társaságok 2024. május végéig teljesítik bevallásaikat, és csak akkor realizálódik, hogy esetleg túlfizetésből adódóan az önkormányzatnak vissza kell-e utalni az előlegből. Tervezetten 895.000.000 Ft adóbevétellel számoltunk. Jelenleg a Körmend területén működő szállásadó tevékenységek nem csökkentek, az energiaválságtól függetlenül a legnagyobb szálloda működik, így bízunk benne, hogy az 2023.évben teljesült idegenforgalmi adóbevétel 2024.évben is befizetésre kerül. Így 16.000.000 Ft idegenforgalmi adóbevétellel számoltunk. Egyéb adók között illetékek, szabálysértési megtérülések, talajterhelési díjak kerültek számításba, valamint itt kerül kimutatásra a közterület foglalásból származó bevétel is, amióta határozat alapján kerül megállapításra, nem pedig számlát kell nyújtani az igénybevevőknek, így 6.000.000 Ft-os egyéb közhatalmi bevétellel számolunk. Gépjármű adóbevétel nem került tervezésre, mivel ez már nem az Önkormányzatokat megillető bevétel, bár jó páran a NAV helyett még mindig az Önkormányzathoz teljesítik befizetéseiket, azonban ezek továbbadásra kerülnek az adót megillető szervhez.

Az intézmények *működési bevételében* nem történik jelentősebb változás. A rendelet-tervezet 2. melléklete részletezi intézményenként a bevételeket. Természetesen a kiadások mellett a bevételek megtervezése is a jelenlegi információk, élelmiszer és energiaválság helyzet figyelembevételével történt.

Az *önkormányzat* működési bevételei között került megtervezése a mindennapi működésből eredő bevételek (pl. sírhelymegváltásból, bérleti díjakból, tovább számlázott bérleti és közüzemi díjakból, üzletek bérleti díjak), mindösszesen 149.500.000 Ft összegben. Illetve ezen a soron történt megtervezésre a víz -és szennyvízközmű használati díj 62.000.000 Ft összege is.

A *közös önkormányzati hivatal* működési bevételei igazgatási szolgáltatásokból (pl. hivatali időn kívüli esküvők tartása), bérbeadásból (NAV ügyfélszolgálati iroda), továbbszámlázott szolgáltatásokból – Vas Vármegyei Kormányhivatal –, illetve azok ÁFA bevételeiből származik. Mindezek együttes becsült összege 15.000.000 Ft.

A *Körmendi Kulturális Központ, Múzeum és Könyvtár* költségvetése feladatonként került megtervezésre. A működési bevételek is ennek alapján szerepelnek a költségvetésben. A közművelődési feladatok a kulturális területet foglalják magukba: színházi előadások, szakköri bevételek, bérbeadások stb. Az intézmény legfőbb helyszíne a színház jelenleg zárva tart, ugyanakkor a felújított központi épület a Berzsenyi utcában alkalmas kisebb létszámú rendezvények megtartására, az előző év adatait figyelembe véve 9.000.000 Ft működési bevétel került tervezésre. Természetesen a bevétel mértéke függ a produkciók megvásárlási lehetőségeitől, és attól, hogy azokból mennyi jegybevétel keletkezik.

A múzeumi feladaton a működési terület folyamatos bővülése következtében – pályázatok eredményeképpen - lehetőség van magasabb összegű bevétel – 7.000.000 Ft - tervezésére. A múzeum bevételei a belépőjegyekből és a múzeumi „shop-ban” forgalmazott ajándéktárgyak eladásából származnak.

A könyvtári területen a bevételek jelentős része a beiratkozási díjakból származik, folyamatosan csökken az igény a másolási és egyéb informatikai jellegű szolgáltatásokra. Az olvasótábor iránti érdeklődés viszont továbbra is töretlen, így az abból származó bevétellel az idei évben is tervez az intézményegység. A működési bevétel így 2.000.000 Ft-tal került a költségvetésbe.

*Körmend Város Gondnoksága* tervezett működési bevétele 191.250.000 Ft. Az iskolai étkezésből származó térítési díjakból 50.000.000.000 Ft. a bevétel. A lakások bérleti és vízdíj bevételei a lakbérrendelet alapján és a teljesítések alapján 83.000.000 Ft-tal, míg az üzlethelyiségek bérleti díjai 31.000.000 Ft-tal, termőföld bérbeadás 4.500.000 Ft-tal, terembérletből származó bevételek 650.000 Ft-tal, szolgáltatások és bérmunka 1.600.000 Ft-tal, egyéb továbbszámlázott díjak 10.500.000 Ft-tal, valamint 10.000.000 Ft visszaigényelt Áfával kerültek tervezésre.

Működési maradvány igénybevétele a jelenleg rendelkezésre álló információk alapján 387.627.048 Ft, melynek legnagyobb része 2023.évi teljesítésből tevődik össze. A pontos maradvány még nem ismert, hiszen ahhoz az adatok majd a 2023. évi beszámoló elfogadásakor lesznek teljesen pontosak. A működési maradvány nem azonos a bankszámlán lévő pénzösszeggel, azt különböző tételek befolyásolják (pl előlegek). Működési jellegű külső finanszírozási művelet (likvid hitel) tervezett összege 125.000.000 Ft, amely eredményes pályázatok esetén csökkenhet, pl. REKI pályázatok. Ez a hitelkeret azonban az átmenetileg jelentkezhető likviditási gondok megoldásaként szükséges. 2023. évben nem került lehívásra belőle 1 Ft sem, de mindenképpen szükségesnek tartjuk, hogy ez a keret a 2024. évben is rendelkezésre álljon, mivel ez a költségvetési év nehezebb lesz a tavalyinál.

**Kiadások**

Intézményenként és előirányzatonként részletezve a tervezett kiadásokat a rendelet-tervezet 3. melléklete mutatja be.

*A személyi juttatások* esetében jelentősebb változást az alábbi szabályozások eredményezték:

* A Púétv. és a pedagógusok új életpályájáról szóló 2023.évi LII. törvény végrehajtásáról szóló 401/2023. (VIII.30.) Korm.rendelet rendelkezik a pedagógusok bruttó illetményének 2024. január 1-jével történő átlagos 32,2%-os emeléséről.
* 508/2023. (XI. 20.) Korm. rendelet a kötelező legkisebb munkabér (minimálbér) és a garantált bérminimum megállapításáról alapján a minimálbér 2023. december 1-jétől 266.800 Ft, míg a szakmai bérminimum 326.000 Ft.
* 16/2023. (I.27.) Korm.rendelet a munkába járás címén adható költségtérítés egyes szabályainak veszélyhelyzetben történő alkalmazásáról alapján a munkába járás költségtérítésének mértéke változott.

A személyi kiadások tervezésekor az alapilletmények, pótlékok, jubileumi jutalmak, munkába járás költsége, esetleges megbízási díjak, készenléti és ügyeleti díjak kerülnek tervezésre. A foglalkoztatottak száma nem növekedett az előző évekhez képest, bizonyos területeken üres státuszokkal is rendelkeznek az intézmények, melyek betöltése lehetséges lenne, ha lenne arra alkalmas, jelentkező személy.

Az *önkormányzatnál* a polgármester, az alpolgármester, a képviselők, bizottsági tagok tiszteletdíja került elsősorban tervezésre. A városi kitüntetésekkel járó pénzösszeggel tervez az Önkormányzat, valamint a Batthyány ösztöndíj kifizetésére biztosított 2.000.000 Ft előirányzata is ezen a soron jelenik meg. Reprezentációs kiadásokra biztosított keretösszeg is a személyi kiadások előirányzatát növeli. A gyermekfogászati ellátás és a felnőtt háziorvosi ellátás biztosítása jelenleg megbízási szerződés keretében történik. A doktornők vállalkozási szerződés alapján az asszisztenseiknek fizetett megbízási szerződések alapján látják el a feladatukat. Az asszisztensek megbízási díja szintén az Önkormányzat személyi kiadásai között számolandók el.

Az *önkormányzati közös hivatal* személyi juttatása a Körmenden és Csákánydoroszlóban foglalkoztatott köztisztviselők és munkaszerződéssel foglalkoztatott dolgozók személyi juttatását, cafetéria keretét, továbbá a feladatellátással kapcsolatos esetlegesen előforduló megbízási díjakat tartalmazza. A köztisztviselői illetményalap eltér a törvényben meghatározott minimumtól, a 2023.évi illetményalap növelésre kerül, ha a Testület jóváhagyja. 2024.január 1-től az illetményalap összege 62.000 Ft lenne. A cafetéria bruttó 300.000 Ft/év összeg, ez alacsonyabb a maximálisan adható keretnél. Munkába járási költségtérítés átlagosan 9-10 főt érint, a környező településekről bejárók költségtérítésben részesülnek.

A *Körmendi Kulturális Központ, Múzeum, Könyvtár* személyi juttatása a foglalkoztatott dolgozókon kívül tartalmazza a különböző feladatok ellátásával kapcsolatos megbízási díjak összegét – szakkörök, színterek működtetése stb. Tervezésre került a bejárási költségtérítés, felmentési időre járó bér (nyugdíjazások miatt). A közművelődés területén 12 fő státusszal számol az intézmény. 2 fő esetében tervezésre került munkába járási költségtérítés, megbízási díjak között került elszámolásra pl. az esküvők lebonyolításában való közreműködésért, a gyászszertartásokon való közreműködésért, szakkörök lebonyolításáért járó díjazások. A *múzeumi feladatellátás* során 8 fő státusszal számol az intézmény, továbbá szezonálisan 4 fő határozott munkaszerződéssel, elsősorban tavasztól őszig tartó szezonban való foglalkoztatásával is számol a költségvetés.

 A *könyvtári feladatellátási* terület engedélyezett státuszából 11 fő munkaszerződéssel, 2 fő megbízási szerződéssel van foglalkoztatva, 1 fő fizetés nélküli szabadságon van kisgyermek születéséből adódóan, 1 státusz jelenleg betöltetlen. A Felsőberkifalui fiókkönyvtár működése és a Horvátnádaljai fiókkönyvtár működése jelenleg szünetel. A munkába járási költségtérítés 6 főt érint.

*Körmend Város Gondnoksága* településüzemeltetési és ingatlankezelési feladataira 35 fő státuszával rendelkezik, melyből jelenleg 31 státusz betöltött. Az intézmény esetében a dolgozók jelentős részének a besorolt illetménye a minimálbér, amely pótlékkal kerül kiegészítésre. Az intézménynél egyes feladatok megbízással kerülnek ellátásra: takarítási feladatok, nyilvános WC működtetése, kertészeti feladatok. Az intézménynél van foglalkoztatva a sportcsarnok és az uszoda működtetésére 4 fő: takarítók és uszodamesterek, bérük mozgóbérrel kerül kiegészítésre, függően az uszoda, és a sportcsarnok nyitva tartásától, rendezvényektől. Az intézménynél a hóügyelet díja is tervezésre került, december 1-től február 29-ig a dolgozók készenlétben vannak, tehát jár részükre a készenléti díj. Ennek éves díja elég magas, közel 4-5 millió Ft évente, így idén mindenképpen szükségesnek tartjuk, hogy az intézményi költségvetésbe ez már a tervezéskor megjelenjen. A munkába járási költségtérítés jelenleg 9 főt érint.

A *munkaadót terhelő járulékok* mértéke továbbra is 13%, így ezzel számoltunk minden intézménynél.

A *dologi kiadások* az intézmények költségvetésében jelentős részt képeznek. (1. sz. melléklet)

Az *önkormányzatnál* az alábbi fő kategóriák kerülnek tervezésre: Üzemeltetési anyagok (minden tétel, ami az üzemeltetéshez szükséges). Egyéb kommunikációs szolgáltatások, melyek a fogorvos, háziorvosok telefonköltségét tartalmazza. Vásárolt élelmezés a szünidei étkezést illetően került tervezésre. Bérleti és lízingdíjak, a hulladékszállításhoz szükséges edények bérleti díját jelenti. Karbantartási és kisjavítási szolgáltatások igénybevétele, ennek legnagyobb részét a közvilágítás karbantartása teszi ki, de itt számolandó el a liktárium lift karbantartása is. Közvetített szolgáltatások teljesítése, ez szintén az orvosokhoz kapcsolódó közüzemi díjak továbbszámlázott részét jelenti. Szakmai tevékenységet segítők kiadásai között többek között az adatvédelmi tisztviselői díjat, a könyvvizsgálót, a belső ellenőrzést, egyéb közbeszerzési díjakat számoljuk el. Egyéb szolgáltatások teljesítése gyakorlatilag minden egyéb, amely az előzőekbe nem sorolható be, legyen szó akár csatornamosatásokról, hulladékszállításról, lomtalanításról, szúnyogirtásról, temető üzemeltetésről, vagy épp a városi újság megjelentetéséről, vagy hanganyagvásárlásról. Biztosítási díjakkal is tervezni szükséges. Egyéb dologi kiadások között az igazgatási és szolgáltatási díjak, földhivatali díjak, földvédelmi járulék, erdővédelmi járulék vagy épp közbeszerzési eljárási díj kerül könyvelésre. Az előzőek Áfa vonzatára is szükséges előirányzatot képezni. A gyermekorvosi praxis jelenleg helyettesítéssel történik, mely dologi kiadások között jelenik meg, mivel nem megbízási szerződéssel történik a feladatellátás.

A *Körmendi Közös Önkormányzati Hivatal* esetében is az alapvető működéshez elengedhetetlen dologi kiadások kerültek tervezésre. Szakmai anyagok beszerzése, üzemeltetési anyagok vásárlása (tisztítószerek, irodaszerek, egészségügyi termékek stb.). Informatikai szolgáltatások igénybevételénél a szerverbérlet, az informatikai rendszer karbantartása, tanúsítványok díjai kerülnek elszámolásra. Egyéb kommunikációs szolgáltatásnak minősül a telefon és fax minden költsége. A fénymásolók bérleti díjai és a postafiók bérleti díjai is külön kerülnek könyvelésre. Karbantartási kiadások között kell elszámolni a hivatali lift havi ellenőrzését, az esetleges villanyszerelési, vagy autójavítási költségeket. Államháztartáson belül közvetített szolgáltatásként a továbbszámlázott telefonköltségeket, közüzemi díjakat értjük. A hivatal is igénybe vesz szakmai szolgáltatásokat, legyen szó akár az információbiztonsági megfelelőségről, mérlegképes továbbképzésekről, vagy adatvédelmi szolgáltatásokról. A hivatali biztosítást is kötelező fizetni, valamint itt is jelentkeznek egyéb dologi kiadások, úgymint a hulladékkezelés, TAKARNET szolgáltatás igénybevétele, vagy a kötelező köztisztviselő továbbképzések díjai.

*Körmend Város Gondnoksága* esetében is a dologi kiadások előzetes tervezése is elsősorban az előző évek teljesítései alapján kerülnek meghatározásra, az év közben jelentkező nem várt feladatok teljesítése csak más feladatok elmaradása esetén biztosítottak.

Az intézményvezetőknek tisztában kell (kellene) lenniük azzal, hogy a tervezett előirányzatok természetesen nem azt jelentik, hogy ezekre a feladatokra ekkora összeg költhető, ezek csak előirányzatok, de az éves bevételek és kiadások folyamatosan változnak, így folyamatosan figyelemmel kísérjük az intézmény költségvetését, a likviditást, a bevételek alakulását, és ehhez igazodhatnak csak a tényleges kifizetések, amiket előzetesen a pénzügyi vezetőnek kell jóváhagynia, ezért felelősséggel tartoznak az intézményvezetők. Előirányzatokat szükséges képezni Körmend Város Gondnokságánál szakmai anyagokra (többnyire vegyszerek), üzemeltetési anyagokra (javítási anyagok, ipari só, tisztítószerek, hulladékkezelési zsákok stb.), informatikai anyagokra, szolgáltatásokra (számítógéprendszer karbantartása). Az egyik gépkocsi esetében bérleti díjat kell fizetni (lízing helyett bérleti szerződés van életben), karbantartási és kisjavítási szolgáltatásokra (gépek javítása, vagyonvédelmi távfelügyelet, lakások javításai, festése, fénymásolók nyomatdíjai), közvetített szolgáltatások teljesítésére (lakások és üzletek továbbszámlázott közüzemei), államháztartáson belüli továbbszámlázásokra (Tankerületnek továbbszámlázott közüzemi díjak sportcsarnok használata miatt), szakmai tevékenységet segítők díjazásaira (végrehajtások indításából adódó ügyvédi és közjegyzői díjak), biztosítási díjak, egyéb szolgáltatások teljesítése (autók mosatása, bankköltség, tűz és munkavédelmi szolgáltatás, társasházak üzemeltetése, gépi földmunkák, hulladékkezelés, tűzoltó berendezések felülvizsgálatai stb.). A vásárolt élelmezés a legjelentősebb tétel az intézménynél, hiszen az iskolai étkeztetés a Városgondnokságon keresztül biztosított. A köznevelési intézmények közül az iskolákban étkezők száma a legmagasabb. Közel 600 fő étkezik éves szinten iskolai keretek között, ebből van, aki a háromszori étkezést veszi igénybe, és vannak, akik csak ebédet fogyasztanak. A vásárolt élelmezés díja az élelmiszerválságból adódóan oly mértékű, hogy azt a kapott normatíva és a szülők által fizetendő térítési díj nem fedezi.

*Körmendi Kulturális Központ, Múzeum és Könyvtár* kiadásai szintén a jelenlegi korlátozásokat is figyelembe véve kerültek tervezésre. A múzeum és könyvtár esetében jelentősebb változás nincs az előző évhez viszonyítva. A könyvtárnál és a múzeumnál is az előző évi adatok teljesülését figyelembe véve került tervezésre a dologi kiadások előirányzata. A kulturális feladatellátásnál azonban a rendezvények kisebb volumenével tervezhetünk, hiszen figyelembe kell venni azt is, hogy jelenleg a módosított nyitvatartások miatt nem minden közösségi színtér tart nyitva. A rendezvények kiadásai nagyban függnek az év közbeni alakulásoktól, a rendezvényekre pontosabb számot akkor lehet mondani, amikor egy-egy produkció esetében ismertté válik a megállapodások tartalma.

A közüzemi díjak tervezése természetesen minden intézménynél megtörtént. Minden évben jelentős kiadási tételt képeznek ezek a kiadások. Az alábbi táblázatban látható, hogy alakultak a közüzemek díjai. Az elmúlt két év mennyiségi fogyasztásait és az átlagfogyasztást figyelembe véve, a jelenleg ismert árakkal számolva kalkuláltuk az éves közüzemi díjakat.

|  |  |
| --- | --- |
|  | **nettó (rendszerhasználati díjak nélkül)** |
|  | **2021** | **2023.10.01-től** | **2024.01.01-től** |
| áram (Ft/kwh) | 31 |   | 89 |
| közvil (Ft/kwh) | 17 |   | 162 |
| gáz (Ft/m3) | 125 |   | 343 |
| távhő (Ft/GJ) | 4 165 | 10 629 |   |

Mindegyik közüzemi kiadás (áram, gáz, távhő) esetében látszódnak a korábbi időszakban meghozott döntések mennyiségbeli csökkenései, de az elszabaduló árak miatt a fizetendő számlák jóval magasabbak, pedig jelentősen csökkent mindenhol a fogyasztás mértéke.

Vásárolt élelmezésnél az alábbi módon alakultak az árak:

|  |  |  |
| --- | --- | --- |
|  | 2021.08.01. | 2024.01.01-től |
| Bölcsőde | 1.218 Ft/adag | 2.100 Ft/adag |
| Óvoda | 1.314 Ft/adag | 2.266 Ft/adag |
| Iskolai | 1.346 Ft/adag | 2.104 Ft/adag |

Így egy iskolai étkezés (vásárolt élelmezés) a jelenlegi étkezőket figyelembe véve az alábbiak szerint alakul: jelenleg 600 fő étkező, 185 napon keresztül étkezik, ennek éves szintű díja 234 m Ft. Ha ugyanezt az étkezői létszámot 2021. augusztusi árakkal nézzük, akkor 149 m Ft-ba került a vásárolt élelmezés, iskolai szinten.

A működésre átadott pénzeszközöket a rendelet-tervezet 5. melléklete tartalmazza részletesen. Az önkormányzat 1.105.851.652 Ft-ot ad át elsősorban a két társulás részére kötelező feladatok ellátására. Az önkormányzat kapja a feladatellátáshoz a központi támogatást, amely a rendelet-tervezet 4. mellékletében szerepel, és átadja a társulások részére. A kapott központi támogatáson túl az önkormányzatnak saját forrást is biztosítani kell az óvodai feladatra a gyermeklétszám alapján. A Körmend és Mikrotérsége Intézményfenntartó Társulás részére így óvodai feladatokra 480.818.210 Ft, bölcsődei feladatokra 120.117.503 Ft kerül átadásra. Az óvodákba bejáró gyerekek után járó normatíva 2.268.000 Ft, mely év végén kerül átadásra az érintett települések között az igénybevevői létszámok alapján.

A szociális feladatokra átadott működési célú támogatás tartalmazza a kötelező feladatok ellátását, valamint a szociális foglalkoztatásra 2024. évre kapott támogatási összeget, 50.855.000 Ft-ot. A központi támogatások tekintetében szociális feladatokra több állami támogatás érkezik, a tavalyi évből kiindulva szükséges a dologi kiadások fedezetére is előirányzatot biztosítani. Összességében 431.978.820 Ft kerül átadásra, ez már tartalmazza a társulási tagdíj kötelezettségként 1.573.200 Ft átadott pénzt is. Csak körmendi feladatokra 107.662.720 Ft-ot ad át az Önkormányzat a társulásnak, házi segítségnyújtásra 18.018.384 Ft-ot, egyéb szociális feladatokra 17.116.416 Ft-ot. Működési célú kiadások államháztartáson belülre soron kell tervezni még a Körmendi Roma Nemzetiségi Önkormányzatnak minden évben átadandó összegét is, amely 2024.évben 400.000 Ft lesz, amely a működésüket segíti. Továbbá a Bursa ösztöndíjhoz biztosított támogatás összegét, amely 1.000.000 Ft, illetve fel nem használt támogatások visszafizetési kötelezettségére 18.414.119 Ft előirányzat is tervezésre került. Utóbbi visszafizetésekre a fel nem használt támogatások nyújtanak fedezetet, tehát nem képeznek önerőt.

Az államháztartáson kívülre adott működési célú támogatásokat szintén az 5. melléklet részletezi. Az egyes támogatások pályázat útján kerülnek felhasználásra. A helyi közösségi közlekedésre 2024. évben várhatóan 16.000.000 Ft körüli összeget kell fizetni az előzetes adatok alapján. Őrségi vízrendezési társulat támogatása 1.000.000 Ft. Ft, a sport, kultúra, szociális feladatokra 36.000.000 Ft előirányzat került tervezésre. Az alapítványoknak átadott támogatási összeg az idei évben 29.000.000 Ft.

Az önkormányzatnak több gazdasági társasága is van, e cégeknek átadott tagi kölcsönt is szerepeltetni szükséges, szintén az 5. sz. mellékletben látható, mely gazdasági társaság mekkora összegű tagi kölcsönben részesül 2024. évben, előzetes becslések alapján 26.238.000 Ft.

A pénzbeli ellátásokra tervezett adatokat a rendelet-tervezet 10. melléklete részletezi. Gyógyszer-, lakhatási-, újszülött-, fűtési-, temetési-, köztemetési és eseti támogatások fedezetére 17 millió Ft biztosított. Működési-kötött tartalékként 28.165.436 Ft kerül elkülönítésre, mely meghatározott feladatokra költhető. A szabad tartalék összege (15.000.000 Ft) pedig az év során felmerülő (előre nem látható) feladatok végrehajtására kerül felhasználásra.

**Felhalmozás**

**Bevételek**

Az önkormányzat a felhalmozási bevételei között tervezte meg a vagyonértékesítést 100.000.000 Ft összeggel, mely tartalmaz a 2023. évben elfogadott értékesítési, de még be nem folyt bevételeket is. Bérlakás törlesztésből és szennyvíz közművesítés hozzájárulásból előzetes előirányzatot nem tervezünk.

Felhalmozásra átvett pénzeszközök tervezésekor a régi postaépület bontásához átadott pénzeszközzel számoltunk.

A felhalmozási kiadásokhoz érkezett pénzeszközök maradványa 410.589.307 Ft, amelyek felhasználására elsősorban 2024. évben kerül sor (projektek), míg egy része (szennyvízközmű hozzájárulás díj) majd tartalékba kerül. A közvilágításhoz 285.000.000 Ft hitel felvétele kerül tervezésre, ehhez a Kormány az engedélyét az 1619/2022. (XII.13.) Korm. határozattal biztosította. Az adósságot keletkeztető kiadások kimutatását az előző napirenddel tárgyalta a Testület, hogy láthassa e téren a hosszú távú kötelezettségvállalást, mivel a hitelt 10 éven át kell majd visszafizetni, kamatokkal együtt.

**Kiadások**

A felhalmozási kiadásokat a rendelet-tervezet 6. melléklete részletezi feladatonként. A felhalmozási kiadásokat két nagy csoportra lehet osztani. Az önkormányzat a feladatai, illetve a vagyon megóvása érdekében saját forrásból hajt végre beruházásokat, felújításokat, valamint a projektek megvalósítását. A 6. mellékletben a felhalmozási kiadások között ezek a feladatok kerültek tervezésre.

A 6. számú melléklet külön tartalmazza a beruházásokat, felújításokat, felhalmozásra átadott pénzeszközöket, illetve a tartalékot. Beruházások között egyrészt a már 2023. évben elfogadott, illetve folyamatban lévő, vagy éppenséggel elnyert támogatói okirattal rendelkező beruházás (Bringapark) idei évet érintő kiadásai kerültek tervezésre. Továbbá beruházásként tervezünk kötelező tervdokumentációk elkészítetésével is.

A Társulások által fenntartott intézmények esetében az önkormányzat nevében történnek a beruházások, előzetes felmérések alapján keretösszegek kerültek részükre biztosításra, és ebből gazdálkodva tudnak beruházásokat végrehajtani. A Városgondnokság, Közös Hivatal, Kulturális Központ tekintetében szintén előzetes felmérés alapján kerültek tervezésre akár az informatikai eszközök, akár az egyéb tárgyi eszközök beszerzése. Az informatikai felszereltség összességében jónak mondható, de mindig szükségessé válik egy-egy elavult gép cseréje, kártyaolvasók beszerzése, vagy éppenséggel nyomtatók vétele, pénztárgép beszerzése.

Felújítások között a legnagyobb tétel a közvilágítás rekonstrukciója, melynek fedezete egyrészt önerő, nagyobb részt pedig hitel. Előzetes indikatív ajánlat alapján az összberuházás értéke 300.000.000 Ft. Felújítási tételként került tervezésre a tavaly év végén testületi döntés által elfogadott Olcsai iskola konyha-étkező ablakcseréje is 3.500.000 Ft keretösszeggel. Továbbá önkormányzati lakások és utak felújítására is itt tervezünk egy keretösszeggel.

Felhalmozásra átadott pénzeszközök államháztartáson kívüli csoportba a Városgondnokság által a társasházaknak felújítási alapba fizetendő díjai (7.000.000 Ft).

Felhalmozási tartaléknál szerepeltetjük a felhalmozási maradvány összegéből a felhalmozási kiadásokra megtervezett összegek elköltése után fennmaradt összeget.

A beruházások, karbantartások az év közepén annak függvényében indíthatóak, hogy a költségvetés helyzete milyen formában alakul az év során. Az itt felsoroltak tervek, célok, de a bevételek alakulása dönti el a megvalósulást.

A rendelet-tervezet 7. melléklete az adósságot keletkeztető ügyleteket részletezi a tárgyévet követő 3 évre kiterjedően, a közvilágítás miatti hitel volumene miatt a visszafizetés összege is jelentős, amire a hitel lehívását követően folyamatosan fedezetet kell majd biztosítani. Az éves kötelezettség - tőke és kamat együttesen - nem haladhatja meg a saját bevétel 50%-át.

A rendelet-tervezet tartalmazza továbbá a hitelek (8. sz. melléklet) és közhatalmi bevételek (9. sz. melléklet) részletesen tervezett adatait, az éves likviditási tervet (12. sz. mellékletet), az engedélyezett költségvetési létszámkeretet (13. sz. melléklet), valamint a közvetett támogatások részletezését (14. sz. melléklet) az előirányzatok szintjén.

Kiegészítésként szükséges az előterjesztésben hangsúlyozni, hogy idén az elsődleges cél a stabil, tartható költségvetés megalkotás, majd év közben annak betartása, a likviditás megőrzése. Ha adódik egy azonnal orvosolandó probléma, arra is fedeztet kell találni, amennyiben nincs plusz fedezet, akkor az más kiadási tételek visszavonásával érhető csak el. Kérem a Tisztelt Képviselő-testületet, hogy az előterjesztést tárgyalja meg, és a mellékelt 2024. évi költségvetési rendelet-tervezetet fogadja el.

Körmend, 2024. február 01.

 **Bebes István**

 **polgármester**